Lietuvos Respublikos diplomatinių atstovybių, konsulinių įstaigų ir specialiųjų misijų ekonominių funkcijų vykdymo tvarkos aprašo

3 priedas

**Lietuvos Respublikos ambasada Australijoje ir Naujajai Zelandijai**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Lietuvos Respublikos diplomatinės atstovybės, konsulinės įstaigos ar specialiosios misijos pavadinimas)

**AKTUALIOS EKONOMINĖS INFORMACIJOS SUVESTINĖ**

\_\_\_\_\_\_\_\_\_2024-11-06\_\_\_\_\_\_\_\_\_

(Data)

|  |  |  |  |
| --- | --- | --- | --- |
| Data | Pateikiamos informacijos apibendrinimas | Informacijos šaltinis | Pastabos |
| Lietuvos eksportuotojams aktuali informacija | | | |
| 2024-09  2024-01/09  2024-07  2024-07  2024-05  2024-10 | Europos Komisija publikavo įėjimo į Australijos maisto ir gėrimų rinką vadovą (<https://rea.ec.europa.eu/publications/food-and-beverage-market-entry-handbook-australia-0_en>), kuriame pateikta daug detalios informacijos potencialiems maisto ir gėrimų tiekėjams.  Akivaizdu, kad ES-Australijos derybos dėl Laisvosios prekybos sutarties žlugo ir bus atnaujintos tik 2025 metais, po federalinių rinkimų Australijoje. Lietuvos verslas negali tikėtis būsimoje sutartyje numatytų prekybos palengvinimų iki derybų pabaigos.  Pasirašius ES ir Australijos tarpusavio supratimo memorandumą dėl kritinių mineralų ir praėjus rinkimams į Europos parlamentą, Australijoje pasigirsta verslo ir politikų balsų, raginančių grįžti prie ES-Australijos derybų dėl Laisvosios prekybos sutarties derybų. Vis tik tikėtina, kad pilna jėga derybos gali atsinaujinti tik po federalinių rinkimų pačioje Australijoje.  Verslo sluoksniuose atsiranda būgštaujančių, kad Europos ir JAV pastangos padidinti vidaus gamybą Kinijos gamybos sąskaita gali reikšti, kad Australijos išteklių sektorius nukentės netiesiogiai: užsienio vyriausybių priemonės prekybos su Kinija mažinimui turės neigiamų pasekmių Australijos išteklių eksporto krypčiai ir kiekiui. Pablogėjus Kinijos gamintojų konkurencingumui, Australijos išteklių eksportas į Šiaurės Ameriką arba Europą gali kainuoti brangiau. Šiuo metu Kinija yra didžiausia Australijos išteklių pirkėja. Praėjusiais finansiniais metais žaliavų eksportas į Kiniją sudarė 35 proc., tuo tarpu į Europą – tik 3 proc., į JAV – dar mažiau.  ES ir Naujosios Zelandijos laisvosios prekybos susitarimas įsigaliojo nuo 2024-05-01. Tikimasi, kad Naujosios Zelandijos eksportas 5 ES gali padidėti 1 mlrd. EUR.  Susitarimas atneša daug naudos verslui, nes panaikinami muitai ES eksportui į Naująją Zelandiją, atviresnė Naujosios Zelandijos paslaugų rinka pagrindiniuose sektoriuose: finansų paslaugos, telekomunikacijos, jūrų transportas ir pristatymo paslaugos, gerokai sumažinti administraciniai reikalavimai, apsaugotos ES geografinės nuorodos, nustatyta sistema, skirta remti MVĮ, eksportuojančias į Naująją Zelandiją.  Lietuvos įmonėms aktualiausi momentai galėtų būti muitų panaikinimas, pagerintas Lietuvos paslaugų teikėjų patekimas į rinką ir geresnės galimybės Lietuvos skaitmeninėms įmonėms eksportuoti savo paslaugas į Naująją Zelandiją.  Nemažai ES įmonių reiškia susidomėjimą reformomis Naujojoje Zelandijoje, kurios palengvintų užjūrio statybos produktų patekimą į Naujosios Zelandijos rinką. Įstatymo projekte siūloma palengvinti standartų pripažinimą statybos produktams iš patikimų užsienio jurisdikcijų, tame tarpe ES šalių. | EUDEL  Vietos spauda, diplomatiniai šaltiniai, ES Delegacijos Australijoje ir Naujojoje Zelandijoje  Diplomatiniai šaltiniai, vietos spauda  Vietos spauda  ES DG Trade  ES Delegacija Naujojoje Zelandijoje | Daugiau informacijos:   * [ES ir Naujosios Zelandijos Access2Markets puslapis](https://trade.ec.europa.eu/access-to-markets/lt/content/es-ir-naujosios-zelandijos-laisvosios-prekybos-susitarimas) * [ES ir Naujosios Zelandijos prekybos susitarimas – Įsigaliojimas](https://policy.trade.ec.europa.eu/eu-trade-relationships-country-and-region/countries-and-regions/new-zealand/eu-new-zealand-agreement/entry-force_en)   Atsiveria naujos galimybės Lietuvos eksportuotojams |
|  |  |  |  |
| Tiesioginėms užsienio investicijoms pritraukti į Lietuvą aktuali informacija | | | |
|  | - |  |  |
|  |  |  |  |
| Lietuvos verslo plėtrai užsienyje aktuali informacija | | | |
| 2024-04  2024-05  2024-04  2024-08 | Ekspertų tarpe pasigirdo svarstymai, jog teisiniai pakeitimai, ribojantys Kinijos investicijas Australijoje, gali pakenkti Australijos vyriausybės tikslams įgyvendinti perėjimą prie ekologiškos energijos. Kyla spėlionių, kad, vyriausybė svarsto galimybę investuoti į verslą, siekdama nukreipti kapitalą į žaliąją energiją ir pažangią gamybą.  Mokslinių tyrimų ir švietimo institucijos parėmė vyriausybės programą „Future Made in Australia“, kad padidintų Australijos vidaus gamybos pajėgumus. Vyriausybė siekia, kad saulės baterijos ir kitos atsinaujinančiai energetikai būtinos prekės būtų gaminamos Australijoje, užuot siuntus žaliavas joms gaminti į užsienį. Taip būtų sukurtas „aiškus ryšys tarp ekonominio saugumo ir nacionalinio saugumo“, panašus į vidaus gamybos pastangas JAV, ES, Kanadoje, Japonijoje ir Pietų Korėjoje.  2024-05-01 įsigaliojus ES ir Naujosios Zelandijos laisvosios prekybos susitarimui, panaikinti muitai ES eksportui į Naująją Zelandiją, atviresnė Naujosios Zelandijos finansinių, telekomunikacinių, jūrų transporto ir pristatymo paslaugų rinka.  Viktorijos valstijoje yra didelis gyvenamųjų namų trūkumas ir Viktorijos vyriausybė planuoja per 10 metų pastatyti 800 tūkst. namų, tad poreikis statybinėms medžiagoms, su tuo susijusiai produkcijai, paslaugoms bus milžiniškas. Taip pat planuojama didelė metro plėtra Melburne.  Naujoji Zelandija susiduria su itin aukštomis elektros energijos kainomis, todėl nagrinėjamos galimybės importuoti SGD, ketinama išduoti statybos leidimus importo terminalams. | Vietos spauda  Diplomatiniai šaltiniai  Vietinė spauda, diplomatiniai šaltiniai  Vietinė spauda | Šioje situacijoje yra galimybė Lietuvos fotovoltiniam sektoriui bandyti įsitvirtinti Australijoje.  Atsiveria naujos galimybės Lietuvos transporto ir finansinių paslaugų sektoriaus plėtrai į Naująją Zelandiją.  Daugiau informacijos:   * [ES ir Naujosios Zelandijos Access2Markets puslapis](https://trade.ec.europa.eu/access-to-markets/lt/content/es-ir-naujosios-zelandijos-laisvosios-prekybos-susitarimas) * [ES ir Naujosios Zelandijos prekybos susitarimas – Įsigaliojimas](https://policy.trade.ec.europa.eu/eu-trade-relationships-country-and-region/countries-and-regions/new-zealand/eu-new-zealand-agreement/entry-force_en)   Atsiveria naujos galimybės Lietuvos statybos pramonei ir paslaugų sektoriui.  Atsiveria naujos galimybės Lietuvos SGD operatoriams. |
|  |  |  |  |
| Lietuvos turizmo sektoriui aktuali informacija | | | |
|  | - |  |  |
|  |  |  |  |
| Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija | | | |
|  | Pasirenkant mokslinių tyrimų partnerius Australijoje būtina išnagrinėti pastarųjų ryšius su Kinija, kadangi yra potencialus pavojus atsidurti priklausomybėje nuo Kinijos. | Ambasada |  |
|  |  |  |  |
| Lietuvos ekonominiam saugumui aktuali informacija | | | |
|  | Lietuvos subjektams renkantis mokslo tyrimo ar technologinius partnerius Australijoje būtina išnagrinėti pastarųjų ryšius su Kinija, kadangi yra potencialus pavojus atsidurti priklausomybėje nuo Kinijos. | Ambasada |  |
|  |  |  |  |
| Bendra akreditacijos valstybių ekonominė informacija | | | |
| 2024-07 | **Australija:**  **Dabartinė padėtis**  Australijos BVP šiuo metu vertinamas apie 1,61 trln. eurų, šalis yra 12-a didžiausių pasaulio ekonomikų sąraše ir 10-a pasaulyje pagal BVP dalį, tenkančią vienam gyventojui (apie 60 000 eurų).  Ekonomikoje vyrauja paslaugų sektorius, kuriame sukuriama 68% šalies BVP, tačiau išlieka labai svarbūs kalnakasybos ir žemės ūkio sektoriai (kartu paėmus sudaro 8% BVP) ir tai sudaro net 68% Australijos eksporto. Australija yra viena svarbiausių žemės ūkio produktų eksportuotojų pasaulyje. Šiuo metu pagrindiniai eksploatuojami gamtiniai ištekliai yra anglis, geležies rūda ir urano rūda.  2024 m. viduryje Australijos ūkis augo 0,2 %. Šiuo metu infliacija sudaro 2,7 %, o tai yra pirmas kartas nuo 2021 m. rugpjūčio mėn., kai ji nukrito žemiau 3% viršutinės Australijos Rezervų banko tikslinės ribos.  Nors šalies ekonomika nežymiai auga, realusis BVP vienam asmeniui kol kas mažėja. BVP, tenkantis vienam gyventojui, nebeauga nuo 2022 m. pabaigos ir šis per capita recesijos laikotarpis yra jau trečiasis per pastaruosius 40 metų. Infliacijai ilgą laiką buvus virš 3 proc., Rezervų bankas jau ilgą laiką nekeitė palūkanų normų dydžio, šiuo metu esančio 4,35 proc. lygmenyje.  Darbo rinka išlieka stipri, nors nedarbo lygis siekia 4,1 %, tačiau naujų darbo vietų daugėja didesniu tempu, nei tikisi ekonomistai. Darbo užmokestis per metus padidėjo 4,1%.  Siekiant išspręsti darbo jėgos (ypač kvalifikuotos) trūkumą pagrindiniuose Australijos augimo sektoriuose, taip pat plėtojant viešąją infrastruktūrą ir atsinaujinančios energijos išteklius, labai svarbi yra migracijos reforma.  **Ekonominio augimo prognozės**  Anot EBPO, 2024 m. Australijos realusis BVP turėtų augti 1,4%. Išlaidos kelionėms ir švietimui turėtų stipriai prisidėti prie augimo išlikimo aukščiau nulio. Vis tik griežtėjančios finansinės sąlygos ir prastesnė realiųjų pajamų perspektyva turės įtakos augimui.  Australijos namų ūkiai patyrė didžiausią disponuojamųjų pajamų kritimą EBPO per pastaruosius dvejus metus, o ekonomistai prognozuoja, kad prireiks dar dvejų metų, kol perkamoji galia atsigaus iki priešpandeminio lygio. Blogesnė situacija tik Danijoje (iš EBPO šalių).  Analitikai prognozuoja, jog Rezervų bankui ir toliau nemažinant palūkanų normos, augimas finansiniais metais (nuo liepos iki birželio) gali tesiekti 0,9 proc. Tai būtų silpniausias metinis BVP rezultatas nuo XX amžiaus pabaigos (neatsižvelgiant į koronaviruso pandemiją).  Australijos Iždo ministro Jim Chalmers teigimu, Australijos ekonomikos laukia „švelnus nusileidimas“, o infliacija bus suvaldyta. Vis tik nemaža dalis ekonomistų teigia, kad dėl nuolatinio kainų spaudimo palūkanų normos, greičiausia, bus mažinamos tik ateinančiais metais. Australijos ekonomika 2024 m. pradžioje beveik sustojo, o metinis augimas buvo silpniausias per daugiau nei tris dešimtmečius.  Nedarbo lygis dabar siekia tik 4,1%, bet pamažu auga ir manoma, kad iki 2024 m. pabaigos jis palengva padidės iki 4,6%.  Prognozuojama, kad infliacija 2024 metų pabaigoje bus 2,9%.  Planuojamas namų ūkių išlaidų mažėjimas, to pagrindinė priežastis – būsto kainų augimas ir būsto kreditų kaštų didėjimas.  Biudžeto perteklius 2023–2024 finansiniais metais prognozuojamas 5,6 mlrd. EUR. 2023 metų gruodį buvo prognozuojama tik 0,7 mlrd. EUR: pajamų ir kiti mokesčiai, kaip bendrųjų pajamų dalis, Australijoje šiuo metu yra tokie dideli, kokie jie nebuvo niekada.  **Problemos ir rizikos, su kuriomis susiduria Australijos ūkis**  Infliacija, geopolitinis nestabilumas ir konfliktai, žaliavų kainų nestabilumas, palūkanų normos ir NT įperkamumo problemos šiuo metu yra didžiausios rizikos šalies ekonomikos augimui.   * Siekiant sumažinti infliaciją iki 2–3% tikslinės ribos, Australijos centrinis bankas išlaiko griežtą pinigų politiką. * Siekiant pagerinti viešųjų finansų tvarumą, šalyje vykdomos tolesnės fiskalinės reformos. Su visuomenės senėjimu susijęs išlaidų spaudimas stiprėja. * Nestabilios pajamos iš pagrindinių eksportinių naudingųjų iškasenų. Smunkant geležies rūdos ir kritinių mineralų kainoms, šalies kalnakasybos sektorius susiduria su rimtomis problemomis: dėl geležies rūdos kainos kritimo Australijos biudžeto pajamos nuo metų pradžios sumažėjo 38 proc., o pajam ličio kaina nukrito net keturis kartus. Maža pardavimų diversifikacija (pagrindinis klientas – Kinija) veda prie nestabilumo pajamų srityje. * Australijos namų ūkių vartojimo perspektyvos tebėra pagrindinis vidaus neapibrėžtumas. Daugelis namų ūkių per pandemiją sukaupė rezervų, kuriais galėtų pasinaudoti dabartinėje aplinkoje ir išlaidos gali būti didesnės nei tikėtasi. Kita vertus, silpnas namų ūkių vartojimas gali išlikti ilgiau nei tikėtasi tuo atveju, jei realiosios pajamos ir toliau augs vangiai. Ypač tai aktualu mažas pajamas gaunantiems namų ūkiams. * Būsto įperkamumas šalyje yra mažiausias nuo 1973 m. Nuo 2020 m. namų kainos Perte, Adelaidėje ir Brisbene yra pakilusios 50 %. Tuo tarpu atlyginimai tik 12 %. Pastaraisiais metais nuomos kaina kyla maždaug 8 % per metus. Ekspertai nurodo, kad viso to pagrindinė priežastis yra stipriai didėjanti imigracija. 70 % visų įvažiuojančiųjų papildo būsto nuomininkų gretas. Vien tik 2023 m. būsto nuomos kaina Sidnėjuje ir Melburne išaugo 18 %. Paradoksalu, tačiau tuo pat metu naujai pastatomų būsto kiekis mažėja. Tai lemia labai išaugusios statybos darbų kainos, komplikuotos ir ilgai trunkančios statybos leidimų išdavimo procedūros. Dar viena priežastis – negative gearing mokesčių politika, kuri labai palanki įsigyti NT ir nemokėti už jį jokių mokesčių, tuo pat metu tikintis, kad NT vertės prieaugis bus didesnis už nuostolius jį nuomojant. * Migracijos reforma yra labai svarbi siekiant išspręsti darbo jėgos (ypač kvalifikuotos) trūkumą pagrindiniuose Australijos augimo sektoriuose, ypač plėtojant viešąją infrastruktūrą ir įsisavinant atsinaujinančios energijos išteklius. * Kad Australija iki 2050 m. galėtų pasiekti net-zero (vyriausybė kelia sau tokį tikslą), būtinas energetinis virsmas visuose ūkio sektoriuose, įskaitant pramonę, transportą, žemės ūkį ir buitinį vartojimą. * Elektromobilių baterijų gamybai būtinų naudingųjų iškasenų sektorius Australijoje linkęs uždaryti kai kurias kasyklas, nes sektoriaus metiniai nuostoliai viršija 100 mln. AUD. Silpnesnis nei tikėtasi elektromobilių pardavimų augimas praėjusiais metais sustabdė baterijų metalų bumą, o dar didesni nuostoliai prognozuojami 2024 metams, nes pasaulį užtvindė pigus ir nešvarus Kinijos remiamų Indonezijos kasyklų nikelis. Australijoje šiuo metu yra tik vienas rentabilus ličio rūdos išgavėjas. * Viktorija ir Naujasis Pietų Velsas nuo 2028 m. susidurs su dujų trūkumu, nes Baso sąsiaurio telkiniuose gavyba mažėja, o kuro paklausa didėja. Trūkumas piko valandomis gali atsirasti jau kitais metais, jei žiema pasitaikytų vėsesnė, nei įprasta. Šiose valstijose koncentruojasi pagrindinė Australijos pramonė ir gyvena 56 proc. visų Australijos gyventojų. * Australijos ekonomika turi labiau diversifikuoti sektorius, kuriuose yra didesnis potencialas padidinti našumo augimą. Kasyba yra didžiausias Australijos pramonės sektorius, sukuriantis apie 15 procentų pridėtinės vertės, tačiau jis yra ir Australijos ekonomikos produktyvumo problemos esmė. Sektoriaus našumas per pastaruosius penkerius metus buvo reikšmingai neigiamas – vidutiniškai minus 3,2 proc. Kalnakasybos našumo augimas 1984-2000 m. laikotarpiu buvo gerokai didesnis nei 6 proc. per metus.   **Naujoji Zelandija:**  **Dabartinė padėtis**  Naujosios Zelandijos ekonomika priskiriama prie itin išvystytų laisvosios rinkos ekonomikų. Pagal nominalų BVP tai 52-oji pagal dydį nacionalinė ekonomika pasaulyje. Metinis nominalus BVP siekia 226 mlrd. EUR. Augimas 2022 m. sudarė 2,4 proc., 2023 m. – 0,6 proc., o 2024 m. rugsėjį sumažėjo 0,2 proc. Dabar metinė infliacija sudaro 2,2 proc., tendencija kol kas mažėjanti ir tai yra mažiausia infliacija nuo 2022 metų. Nedarbas siekia 4,8 proc.  Šalies ekonomika yra viena iš labiausiai globalizuotų ir labai priklausoma nuo tarptautinės prekybos, daugiausia su Kinija, Australija, JAV, Japonija, Pietų Korėja, Europos Sąjunga, Singapūru. Dvišalės prekybos su Kinija metinė apyvarta sudaro apie 22 mlrd. EUR, eksportas į Kiniją yra nežymiai didesnis už importą. Metinis šalies eksportas sudaro 53,9 mlrd. EUR.  Po 1983 m. pasirašyto Naujosios Zelandijos susitarimo dėl glaudesnių ekonominių santykių su Australija, ekonomika glaudžiai derinama su Australijos ekonomika.  Nors Naujosios Zelandijos paslaugų sektorius sudaro virš 70 % viso BVP, tačiau didžiausia ūkio šaka išlieka žemės ūkis. Didelės gamybos pramonės šakos apima aliuminio gamybą, maisto pramonę, metalo apdirbimą, medienos ir popieriaus gaminius. Toliau eina naudingųjų iškasenų gavyba, elektros gamyba, dujų gavyba, vandens ir atliekų tvarkymas. Sparčiai auga informacinių technologijų sektorius. Naujosios Zelandijos doleris yra 10 paklausiausia valiuta pasaulyje.  2023 m. Naujosios Zelandijos biudžeto deficitas sudarė 1,7 proc., prognozuojama, kad jis šiek tiek mažės artimiausiais metais.  Makroekonominėje politikoje šiuo metu linkstama prie ribojančios pozicijos. Naujosios Zelandijos rezervų bankas 2024 m. rugsėjį palūkanų normą sumažino iki 4,75 proc. Tai buvo antras nedidelis sumažinimas po ilgo stabilaus laikotarpio, kai palūkanų norma buvo 5,5 proc.  **Ekonominio augimo prognozės**  Pasak Naujosios Zelandijos vyriausybės, numatoma, kad Naujosios Zelandijos realaus BVP augimas 2024-2025 m. turėtų sudaryti apie 1,2-1,3 proc. Privatus vartojimas susilpnės dėl užimtumo mažėjimo ir didėjančių hipotekos aptarnavimo išlaidų. Didesnės palūkanų normos ir mažėjančios būsto kainos sunkins investicijas. Tikimasi, kad nedarbas taip pat didės dėl lėtesnio aktyvumo augimo. Sulėtėjusi paklausa ir santykiniai stabilios energijos kainos turėtų palaipsniui mažinti infliaciją 2024–2025 m. Vis tik aukštos būsto nuomos kainos Naujojoje Zelandijoje infliacijai neleis toliau mažėti 2024 m.  Anot Naujosios Zelandijos finansų ministro N. Willis, šalies ekonomikos perspektyvos apskritai nėra teigiamos, o augimo prognozės – nuviliančios, augimas bus lėtesnis, nei tikėtasi. Nepaisant to, Vyriausybė yra pasiryžusi mažinti mokesčius, padidinti valstybės išlaidas, o taip pat sieks ekonomikos auginimo strateginių tikslų: didins eksportą, sieks LPS su Indija ir Persijos įlankos šalimis, skatins kosmoso ir biomedicinos inžinerijos sektorius.  Tarptautinio turizmo atsigavimas ir stipresnis Kinijos vartojimo augimas augins eksporto augimą. Nedarbas palaipsniui didės dėl lėtėjančios ekonominės veiklos ir gausėjančios darbo jėgos dėl gyventojų skaičiaus augimo.  Aukštos elektros energijos kainos verčia stabdyti kai kurią gamybą, todėl Naujoji Zelandija, artimuoju laikotarpiu gali imti importuoti SGD, ko iki šiol nedarė.  **Problemos ir rizikos, su kuriomis susiduria Naujosios Zelandijos ūkis**  Infliacija, didelės palūkanų normos ir susilpnėjusi išorės paklausa šiuo metu yra didžiausios rizikos šalies ekonomikos augimui.   * Didžiausias iššūkis daugeliui Naujosios Zelandijos gyventojų yra hipotekos palūkanų normos. Šalies namų ūkiai skolingi 191 mlrd. EUR būsto paskolų ir pradelstų paskolų iš viso 720 mln. EUR, o tai yra net 65 % daugiau nei prieš metus. * Ilgalaikėje perspektyvoje Naujosios Zelandijos ekonomika toliau kentės nuo žemo darbo našumo, mažo atlyginimų augimo, įgūdžių trūkumo, diversifikacijos trūkumo ir nepakankamų investicijų į infrastruktūrą. * Tyrimai rodo, kad keturi pagrindiniai šalies bankai riboja konkurenciją ir taip didina savo pelną, o asmeninės bankininkystės paslaugų srityje stinga konkurencijos. Keturi didieji bankai, kuriems priklauso apie 90 % viso bankų turto Naujojoje Zelandijoje, dažnai derina kainas, todėl rinkos dalys yra labai stabilios ir slopinama konkurencija. Šie bankai naudojasi struktūriniais pranašumais, tokiais kaip mastas, finansavimo sąnaudos ir prekės ženklo atpažinimas, todėl mažesniems bankams sunku konkuruoti. Pagrindiniai Naujosios Zelandijos bankai pastaraisiais metais buvo labai pelningi, palyginti su tarptautiniais bankais. * Naujoje EBPO ataskaitoje pažymėta, kad dėl išlaidų viršijimo po pandemijos padidėjo vyriausybės išlaidų ir BVP santykis. Ataskaitoje taip pat įvardijamos tokios Naujosios Zelandijos problemos kaip nepakankama infliacijos kontrolė, biudžeto balansavimas, švietimo finansavimas ir nepakankamas dėmesys darbo našumo augimui. Ataskaitoje taip pat pabrėžiama, kad reikia sistemingo požiūrio į šiltnamio efektą sukeliančių dujų išmetimo mažinimą ir prisitaikymą prie klimato kaitos. * Stagnuojanti šalies ekonomika verčia vietinius gyventojus išvažiuoti iš šalies, o naujų atvykėlių nebepritraukia. Daugiausia šalį palieka 25–44 metų amžiaus žmonės. | Australijos ir Naujosios Zelandijos centriniai bankai, ekonomikos ekspertai, think-tankai |  |
|  |  |  |  |
| Kita ekonominiam bendradarbiavimui aktuali informacija | | | |
| 2024-07  2024-09 | Labiausiai tikėtina, kad derybos dėl ES ir Australijos LPS gali atsinaujinti tik po 2025 m. įvyksiančių Australijos parlamento rinkimų.  **Gynybos parodos Australijoje 2024-2025**  Military Communications and Information Systems 2024, Kanbera, 2024 m. lapkričio 12-14 d.  <https://www.milcis.com.au/>  MAST 2024, Adelaidė, 2024 m. lapkričio 19-21 d.  <https://mastconfex.com/australia2024/>  <https://defencesa.com/news-events-and-media/news/the-defence-state-to-host-major-defence-event-in-2024/>  The Avalon Australian International Airshow and Aerospace & Defence Exposition, Džilongas, 2025 m. kovo 25-30 d.  <https://www.airshow.com.au/airshow2025/TRADE/exhibition/why-exhibit.asp>  International Astronautical Congress, Sidnėjus, 2025 m. rugsėjo 29 – spalio 3 d.  <https://www.iac2025.org/>  Indo Pacific International Maritime Exposition 2025, Sidnėjus, 2025 m. lapkričio 4-6 d.  <https://www.indopacificexpo.com.au/>  **Kitos svarbios parodos:**  Sydney Build Expo 2025, Sidnėjus, 2025 m. gegužės 7-8 d.  <https://www.sydneybuildexpo.com>  **Pagrindiniai Australijos gynybinių pajėgumų įsigijimo projektai**  ***Pagrindinės įsigijimų sritys:***  • Oro gynybos sistemos, išankstinio įspėjimo ir valdymo sistemos, orlaiviai, ilgo nuotolio radarai ir dronai;  • Mūšio valdymo sistemos, savadarbių sprogstamųjų įtaisų naikinimo priemonės, gaisriniai lėktuvai ir automobiliai, transporto priemonės, geoerdvinę paramą ir ginklai;  • Kariniai laivai, ginklai ir raketos;  • Informaciniai ir kibernetiniai pajėgumai, apimantys atsparumą, kibernetinę gynybą ir žvalgybą;  • Kosminių pajėgumų projektas, skirtas apsaugoti karinius palydovinius ryšius;  • Kiti.  ***Įsigijimų pavyzdžiai:***  • Naujų dronų įsigijimas ir esamų patruliavimo ir reagavimo orlaivių atnaujinimas tam, kad padidintų savo jūrų stebėjimo pajėgumus  • 8 branduolinių povandeninių laivų įsigijimas. 3-5 iš jų bus Virdžinijos klasės povandeniniai laivai, kurie bus perkami iš JAV;  • AGM-88E2 antiradiacinės raketos (naudojamos radijo spinduliuotės šaltiniams aptikti ir nukreipti į juos) ir susijusi įranga, skirta naudoti RAAF naikintuvuose EA-18G Growler;  • 42 HIMARS (didelio mobilumo artilerijos raketų sistemos) paleidimo įrenginiai ir susijusi įranga;  • Povandeninių nepilotuojamų laivų XLAUV kūrimas;  • Pagreitintas didelio tikslumo iš oro ir žemės paleidžiamų raketų JASSM-ER, skirtų naikintuvams ir fregatoms įsigijimas;  • 24 Bepiločių žvalgybinių orlaivių įsigijimas;  • Pagrindinio mūšio tanko atnaujinimas ir kovinės inžinerijos mašinos projektas  • Savaeigių haubicos ir šarvuotų amunicijos atsargų transporto priemonių įsigijimas;  • 72 F-35A Lightning II orlaivių įsigijimas;  • Keturių tolimojo nuotolio elektroninio karo orlaivių MC-55A Peregrine įsigijimas;  • 14 P-8A Poseidon jūrų stebėjimo orlaivių ir 7 MQ-4C Triton bepiločių orlaivių įsigijimas;  • 211 kovinių žvalgybos mašinų (CRV) įsigijimas;  • Projektas „Overlander“, apimantis 1 098 saugaus mobilumo transporto priemonių įsigijimą;  • 12 pakrantės patrulinių laivų įsigijimas;  • Hunter klasės fregatų įsigijimas. Pirmoji fregata bus gauta tik 2031 m. Fregatos bus skirtos povandeninių laivų aptikimui, jose galės tūpti koviniai sraigtasparniai ir nepilotuojami orlaiviai;  • 450 pėstininkų kovos mašinų įsigijimas, kad pakeistų senstančius kariuomenės šarvuočius M113. | Spauda, diplomatiniai šaltiniai  Vieši informacijos šaltiniai  Vieši informacijos šaltiniai |  |
|  |  |  |  |

Rengėjas:

Pirmasis sekretorius Minijus Samuila, +37070653047, [minijus.samuila@urm.lt](mailto:minijus.samuila@urm.lt)